དེ་ནས་རིམ་བཞིན་མདོ་ཁམས་སྨད་ཀྱི་ཆར་སྡེ་དགེ་སྨད་ཤོད་ཁམས་བྱེ་མ་ཐང་མཁས་གྲུབ་བྱེ་བའི་འབྱུང་གནས་རྫོང་གསར་བཤད་གྲྭ་ལྔ་རིག་ནང་བསྟན་སློབ་གླིང་དུ་ཕེབས་ནས་རྗེ་བླ་མ་འཇམ་དབྱངས་མཁྱེན་བརྩེ་ཆོས་ཀྱི་བློ་གྲོས་དང་མདོ་སྲིབ་པ་མཁན་ཆེན་ཐུབ་བསྟན་རྒྱལ་མཚན།མཁན་ཆེན་བློ་གྲོས་རྒྱལ་མཚན་སྨྲ་བའི་དབང་པོ་མི་ཉག་དམ་ཆོས་འོད་ཟེར་སོགས་བཤེས་གཉེན་དུ་མའི་ཞབས་རྡུལ་ལེགས་པར་རེག་སྟེ་ཐོས་བསམ་གྱི་སྒྲོ་འདོགས་བཅད་ནས་མཁས་པའི་མཚན་སྙན་ཕྱོགས་ཀུན་ཁྱབ།དེ་ཡང་སྐུའི་བགྲང་བྱ་ཤིན་ཏུ་ཕྲ་བའི་གནས་སྐབས་སུ་གྲུབ་ཆེན་རྡོ་རྗེ་འཆང་སྡེ་གཞུང་ཨ་འཇམ་རིན་པོ་ཆེ་མཆོག་དང་མཧཱ་པཎྜི་ཏ་མཁན་ཆེན་བློ་གྲོས་རྒྱལ་མཚན་གཉིས་ཀྱི་སྐུ་དྲུང་དུ་ཚེ་འདིར་མ་མཐར་ཡང་ཐེག་ཆེན་སྦྱོར་ལམ་གྱི་བཟོད་པ་ཐོབ་པར་གནང་རྒྱུའི་བློ་འདས་གཡར་དམ་ཆེན་པོ་ཕུལ།དེ་ནས་རང་ཡུལ་གསེར་ལྗོངས་དགོན་པའི་བཤད་གྲྭའི་མཁན་ཆེན་གྱི་ཐུགས་འགན་བཞེས་ཏེ་སྐལ་ལྡན་བུ་སློབ་དུ་མ་བསྐྱངས།རྗེ་བླ་མ་འཇམ་དབྱངས་མཁྱེན་བརྩེ་ཆོས་ཀྱི་བློ་གྲོས་ཀྱི་བཀའ་དགོངས་བཞིན་དབུས་ཕྱོགས་སུ་ཕེབས་ཏེ་གཙང་ངོར་དཔལ་ཨེ་ཝཾ་ཆོས་ལྡན་གདན་སའི་བཤད་གྲྭའི་མཁན་པོ་གནང་ནས་བསྟན་འགྲོའི་འགྲོ་དོན་རྒྱ་ཆེ་གནང་།ལྷ་ལྡན་ཆོས་ཀྱི་ཞིང་ས་དམ་པ་རུ་སླར་ཡང་འཇམ་མགོན་རྡོ་རྗེ་འཆང་ཆོས་ཀྱི་བློ་གྲོས་ཉིད་ཀྱིས་དུས་འགྱུར་མི་ཟད་པ་འབྱུང་རུང་ཟག་མེད་མངོན་པར་ཤེས་པའི་ཐུགས་ཀྱིས་མ་ལུས་པ་མངོན་སུམ་དུ་མཁྱེན་བཞིན་དུ་དགོངས་གཞི་དང་དགོས་པ་རླབས་པོ་ཆེ་ལ་དགོངས་ཏེ།ཐུགས་ལྷག་པར་དགྱེས་པ་ཆེན་པོའི་སྒོ་ནས་སྙིགས་དུས་ཀྱི་ནཱ་ལེནྡྲ་གཉིས་པ་མདོ་སྔགས་ཆོས་ཀྱི་འབྱུང་གནས་ཁམས་སྡེ་དགེ་རྫོང་གསར་བཤད་གྲྭའི་གདན་རབས་པ་མཁན་ཆེན་མཁྱེན་རབ་སེང་གེའི་རྗེས་སུ་ཆོས་སྡེ་དེའི་ཁྲི་ལ་མངའ་གསོལ་ལེགས་པར་གནང་།བསྟན་དགྲ་རྒྱ་དམར་གྱིས་བོད་ས་ཡོངས་རྫོགས་བཙན་བཟུང་བྱས་པར་བརྟེན་དམ་པ་གང་ཉིད་ཀྱང་བོད་མི་སྤྱི་མཚུངས་ལྟར་རྒྱ་གར་དུ་ཕེབས་དགོས་བྱུང་།བཙན་བྱོལ་དུ་འབྱོར་ནས་ཡུན་མི་རིང་བ་ཐུན་མོང་དང་ཐུན་མོང་མ་ཡིན་པའི་མདོ་སྔགས་རིག་གནས་དང་བཅས་པ་ལྷག་ཏུ་སྔགས་སྐོར་ཡོངས་རྫོགས་དཔལ་ས་སྐྱ་པའི་ཁྲི་ཐོག་ཞེ་གཅིག་པ་ཆེན་པོ་མཆོག་ལ་འཆད་འཁྲིད་གནང་ནས་སྐུའི་ཡོངས་འཛིན་གྱི་ཐུགས་འགན་བཞེས།